CELEX: 32020R0447
Language: lt
Date: 2019-12-16 00:00:00
Title: Komisijos deleguotasis reglamentas (ES) 2020/447 2019 m. gruodžio 16 d. kuriuo Europos Parlamento ir Tarybos reglamentas (ES) Nr. 648/2012 papildomas techniniais reguliavimo standartais, kuriais apibrėžiami kriterijai, pagal kuriuos nustatomos priemonės sandorio šalies kredito rizikai, susijusiai su padengtosiomis obligacijomis ir pakeitimu vertybiniais popieriais, tinkamai sumažinti, taip pat iš dalies keičiami deleguotieji reglamentai (ES) 2015/2205 ir (ES) 2016/1178 (Tekstas svarbus EEE)

27.3.2020   
               
               
                  LT
               
               
                  Europos Sąjungos oficialusis leidinys
               
               
                  L 94/5
               
            
         KOMISIJOS DELEGUOTASIS REGLAMENTAS (ES) 2020/447
         2019 m. gruodžio 16 d.
         kuriuo Europos Parlamento ir Tarybos reglamentas (ES) Nr. 648/2012 papildomas techniniais reguliavimo standartais, kuriais apibrėžiami kriterijai, pagal kuriuos nustatomos priemonės sandorio šalies kredito rizikai, susijusiai su padengtosiomis obligacijomis ir pakeitimu vertybiniais popieriais, tinkamai sumažinti, taip pat iš dalies keičiami deleguotieji reglamentai (ES) 2015/2205 ir (ES) 2016/1178
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 4 straipsnio 6 dalį,
         kadangi:
         
                     (1)
                  
                  
                     Europos Parlamento ir Tarybos reglamentu (ES) 2017/2402 (2) iš dalies pakeistas Reglamentas (ES) Nr. 648/2012 siekiant į tą reglamentą įtraukti tam tikras sąlygas, kuriomis ne biržos išvestinių finansinių priemonių sutartims, kurias padengtųjų obligacijų subjektai yra sudarę dėl padengtųjų obligacijų arba specialios paskirties pakeitimo vertybiniais popieriais subjektai yra sudarę dėl pakeitimo vertybiniais popieriais, galima netaikyti tarpuskaitos prievolės;
                  
               
                     (2)
                  
                  
                     Komisijos deleguotuosiuose reglamentuose (ES) 2015/2205 (3) ir (ES) 2016/1178 (4) jau yra nustatyta keletas sąlygų, kuriomis tarpuskaitos prievolės galima netaikyti ne biržos išvestinių finansinių priemonių sutartims, kurias padengtųjų obligacijų subjektas yra sudaręs dėl padengtosios obligacijos;
                  
               
                     (3)
                  
                  
                     egzistuoja tam tikra galimybė tarpusavyje pakeisti ne biržos išvestinių finansinių priemonių sutartis, kurias padengtųjų obligacijų subjektai yra sudarę dėl padengtųjų obligacijų, ir ne biržos išvestinių finansinių priemonių sutartis, kurias specialios paskirties pakeitimo vertybiniais popieriais subjektai yra sudarę dėl pakeitimo vertybiniais popieriais. Siekiant užkirsti kelią iškraipymo ar arbitražo galimybei, abiejų rūšių ne biržos išvestinių finansinių priemonių sutartims turėtų būti taikomos nuoseklios tarpuskaitos prievolės sąlygos;
                  
               
                     (4)
                  
                  
                     dėl šių priežasčių ir atsižvelgiant į Reglamento (ES) Nr. 648/2012 pakeitimus, padarytus Reglamentu (ES) 2017/2402, derėtų iš deleguotųjų reglamentų (ES) 2015/2205 ir (ES) 2016/1178 išbraukti visas sąlygas, kuriomis tarpuskaitos prievolės galima netaikyti ne biržos išvestinių finansinių priemonių sutartims, kurias padengtųjų obligacijų subjektas yra sudaręs dėl padengtosios obligacijos, ir tas sąlygas įrašyti į naują deleguotąjį reglamentą, kuriame taip pat nustatomos sąlygos, kuriomis tos tarpuskaitos prievolės galima netaikyti ne biržos išvestinių finansinių priemonių sutartims, kurias specialios paskirties pakeitimo vertybiniais popieriais subjektas yra sudaręs dėl pakeitimo vertybiniais popieriais;
                  
               
                     (5)
                  
                  
                     todėl Deleguotasis reglamentas (ES) 2015/2205 ir Deleguotasis reglamentas (ES) 2016/1178 turėtų būti atitinkamai iš dalies pakeisti;
                  
               
                     (6)
                  
                  
                     šis reglamentas grindžiamas techninių reguliavimo standartų projektais, kuriuos Europos bankininkystės institucija, Europos draudimo ir profesinių pensijų institucija ir Europos vertybinių popierių ir rinkų institucija pateikė Europos Komisijai;
                  
               
                     (7)
                  
                  
                     Europos bankininkystės institucija, Europos draudimo ir profesinių pensijų institucija ir Europos vertybinių popierių ir rinkų institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas ir išnagrinėjo galimas susijusias sąnaudas ir naudą. Europos priežiūros institucijos taip pat paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (5) 37 straipsnį, Draudimo ir perdraudimo suinteresuotųjų subjektų grupės bei Profesinių pensijų suinteresuotųjų subjektų grupės, įsteigtų pagal Europos Parlamento ir Tarybos reglamento (ES) Nr. 1094/2010 (6) 37 straipsnį, ir Vertybinių popierių ir rinkų suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1095/2010 (7) 37 straipsnį, pateikti savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Kriterijai, pagal kuriuos nustatoma, kokiomis padengtųjų obligacijų priemonėmis tinkamai sumažinama sandorio šalies kredito rizika
            Laikoma, kad padengtųjų obligacijų priemonėmis sandorio šalies kredito rizika sumažinama tinkamai, kai ne biržos išvestinių finansinių priemonių sutartys, kurias padengtųjų obligacijų subjektai sudarė dėl padengtųjų obligacijų, atitinka visus šiuos kriterijus:
            
                        a)
                     
                     
                        tos sutartys yra įregistruotos ar įrašytos padengtosios obligacijos draudimo fonde pagal nacionalinės teisės aktus, reglamentuojančius padengtąsias obligacijas;
                     
                  
                        b)
                     
                     
                        tos sutartys nėra nutraukiamos padengtųjų obligacijų emitento ar draudimo fondo pertvarkymo ar nemokumo atveju;
                     
                  
                        c)
                     
                     
                        sandorio šalies, sudariusios ne biržos išvestinių finansinių priemonių sutartį su padengtųjų obligacijų emitentais ar su padengtųjų obligacijų draudimo fondais, eiliškumas yra bent toks pats kaip ir padengtųjų obligacijų turėtojų eiliškumas, išskyrus atvejus, kai sandorio šalis, sudariusi ne biržos išvestinių finansinių priemonių sutartį su padengtųjų obligacijų emitentais ar su padengtųjų obligacijų draudimo fondais, yra įsipareigojimų nevykdanti ar paveikta šalis arba kai ji atsisako tokio paties eiliškumo;
                     
                  
                        d)
                     
                     
                        padengtajai obligacijai taikomas bent 102 % teisės aktais nustatytas užtikrinimo reikalavimas.
                     
                  
         
            2 straipsnis
            Kriterijai, pagal kuriuos nustatoma, kokiomis pakeitimo vertybiniais popieriais priemonėmis tinkamai sumažinama sandorio šalies kredito rizika
            Laikoma, kad pakeitimo vertybiniais popieriais priemonėmis sandorio šalies kredito rizika sumažinama tinkamai, kai ne biržos išvestinių finansinių priemonių sutartys, kurias specialios paskirties pakeitimo vertybiniais popieriais subjektai sudarė dėl pakeitimo vertybiniais popieriais, atitinka visus šiuos kriterijus:
            
                        a)
                     
                     
                        sandorio šalies, sudariusios ne biržos išvestinių finansinių priemonių sutartį su specialios paskirties pakeitimo vertybiniais popieriais subjektu dėl pakeitimo vertybiniais popieriais, eiliškumas yra bent toks pats kaip ir pakeitimo vertybiniais popieriais didžiausio prioriteto segmento turėtojų eiliškumas, išskyrus atvejus, kai sandorio šalis, sudariusi ne biržos išvestinių finansinių priemonių sutartį su specialios paskirties pakeitimo vertybiniais popieriais subjektu dėl pakeitimo vertybiniais popieriais, yra įsipareigojimų nevykdanti ar paveikta šalis;
                     
                  
                        b)
                     
                     
                        specialios paskirties pakeitimo vertybiniais popieriais subjektui dėl pakeitimo vertybiniais popieriais sandorio, su kuriuo susieta ne biržos išvestinių finansinių priemonių sutartis, nuolatos taikomas pakeitimo vertybiniais popieriais didžiausio prioriteto obligacijos kredito vertės didinimo lygis, lygus bent 2 % neapmokėtų obligacijų.
                     
                  
         
            3 straipsnis
            Deleguotojo reglamento (ES) 2015/2205 pakeitimas
            Deleguotojo reglamento (ES) 2015/2205 1 straipsnio 2 dalis išbraukiama.
         
         
            4 straipsnis
            Deleguotojo reglamento (ES) 2016/1178 pakeitimas
            Deleguotojo reglamento (ES) 2016/1178 1 straipsnio 2 dalis išbraukiama.
         
         
            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gruodžio 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 201, 2012 7 27, p. 1.
         
            (2)  2017 m. gruodžio 12 d. Europos Parlamento ir Tarybos reglamentas (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012 (OL L 347, 2017 12 28, p. 35).
         
            (3)  2015 m. rugpjūčio 6 d. Komisijos deleguotasis reglamentas (ES) 2015/2205, kuriuo papildomos Europos Parlamento ir Tarybos reglamento (ES) Nr. 648/2012 nuostatos dėl tarpuskaitos prievolės techninių reguliavimo standartų (OL L 314, 2015 12 1, p. 13).
         
            (4)  2016 m. birželio 10 d. Komisijos deleguotasis reglamentas (ES) 2016/1178, kuriuo papildomos Europos Parlamento ir Tarybos reglamento (ES) Nr. 648/2012 nuostatos dėl tarpuskaitos prievolės techninių reguliavimo standartų (OL L 195, 2016 7 20, p. 3).
         
            (5)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
         
            (6)  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).
         
            (7)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).